b'\n_START_ARTICLE_\n\xc4\x8crnelsko brezno\n_START_PARAGRAPH_\n\xc4\x8crnelsko brezno je kra\xc5\xa1ka jama, ki se nahaja na Rombonskih podih nad Bovcem na nadmorski vi\xc5\xa1ini 2080 metrov. S 1241 metri globine velja za \xc4\x8detrto najglobljo jamo v Sloveniji, njeni rovi pa merijo v dol\xc5\xbeino 11.450 metrov. Brezno je uvr\xc5\xa1\xc4\x8deno na seznam o\xc5\xbejih varovanih obmo\xc4\x8dij v Triglavskem narodnem parku. Jamo so v letih 1987/89 raziskali Italijanski jamarji.\n_START_SECTION_\nNesre\xc4\x8de\n_START_PARAGRAPH_\nJanuarja 1990 se je v breznu v globini ve\xc4\x8d kot 1000 metrov zgodila jamarska nesre\xc4\x8da, ko je italijanskemu jamarju padla skala na zapestje. Med re\xc5\xa1evanjem se je zgodila \xc5\xa1e ena nesre\xc4\x8da, v kateri je skala hudo po\xc5\xa1kodovala enega od re\xc5\xa1evalcev, ki je med transportom iz jame umrl. Druga nesre\xc4\x8da se je zgodila leta 1997, junija leta 2007 pa so v breznu obti\xc4\x8dali \xc5\xa1tirje \xc4\x8de\xc5\xa1ki jamarji.'